Matias Maccelli

Matias Maccelli (s. 14. lokakuuta 2000 Turku) on suomalainen jääkiekkoilija, joka pelaa NHL-seura Toronto Maple Leafsissä. Maccelli on pelipaikaltaan vasen laitahyökkääjä. Arizona Coyotes varasi hänet neljännellä kierroksella numerolla 98.
Ura.
Seuraura.
Maccelli on Turun Palloseuran kasvatti. Hän pelasi kauden 2015–2016 suurimmaksi osaksi seuran B-nuorissa, mutta vahvisti kevätkaudella myös TPS:n C-nuoria. Hän jakoi tehoilla 5+6=11 koko C-nuorten SM-sarjan pudotuspelien pistepörssin voiton HIFK:n Niklas Nordgrenin kanssa.
Dubuque Fighting Saints varasi Maccellin 99. pelaajana USHL:n varaustilaisuudessa 2017. Hän aloitti kauden 2017–2018 TPS:n A-nuorissa, mutta siirtyi joulukuussa 2017 hänet varanneeseen Fighting Saintsiin. Seuraavalla kaudella 2017–2018 Maccelli voitti joukkueen sisäisen piste-, maali- ja syöttöpörssin tehoilla 31+41=72, joilla hän sijoittui koko USHL:n pistepörssissä kolmanneksi. Maccelli rikkoi yhdellä osumalla liigan suomalaisten yhden kauden maaliennätyksen, joka oli Eeli Tolvasen hallussa kaudelta 2016–2017. Hän myös sivusi suomalaisten yhden kauden piste-ennätystä, jonka Erik Haula teki kaudella 2009–2010. Pudotuspeleissä Maccelli oli Fighting Saintsin paras pistemies ja maalintekijä tehoilla 1+4=5. Hänet valittiin kauden päätteeksi USHL:n toiseen tähdistökentälliseen. Maccelli pelasi kauden aikana myös USHL/NHL Top Prospects Gamessa.
Arizona Coyotes varasi Maccellin neljännellä kierroksella 98. pelaajana . Ennen tätä, huhtikuussa 2019, hän teki 2+1-vuotisen SM-liigasopimuksen Tampereen Ilveksen kanssa. Maccelli aloitti harjoituskauden 2019–2020 vahvasti tehtyään ensimmäisessä harjoitusottelussa, 9. elokuuta 2019, Tampere Cupin ottelussa Tapparaa vastaan peräti neljä maalia, kun Ilves voitti ottelun lukemin 7–2. Hän teki liigadebyyttinsä runkosarjan avauskierroksella 13. syyskuuta 2019 myöskin paikallisvastustaja Tapparaa vastaan. Maccelli merkittiin Ilveksen kakkosketjun oikeaan laitaan Erik Ahopellon ja Eemeli Suomen viereen. Hän sai ottelussa jääaikaa 17.48 minuuttia. Maccelli sai ottelussa myös syöttöpisteen Lassi Thomsonin tekemään maaliin kahden miehen ylivoimalla. Liigauransa avausmaalin hän teki viidennessä ottelussaan 4. lokakuuta 2019 ylivoimalla Hämeenlinnan Pallokerhoa vastaan. Maccellin osuma hyväksyttiin videotarkistuksen jälkeen ja se jäi Ilveksen 5–2-voittoon päättyneen ottelun ratkaisumaaliksi. Hän sai ottelussa myös syöttöpisteen Samuli Vainionpään tekemään maaliin. Hannu Mattila valitsi Maccellin ottelun Alumnien tähtien kolmostähdeksi. Kaikkiaan Maccellin tulokaskausi toi 43 runkosarjaottelussa tehot 13+17=30, joilla hän voitti koko SM-liigan tulokkaiden piste-, maali- ja syöttöpörssin. Maccelli palkittiin kauden päätteeksi SM-liigan vuoden tulokkaana Jarmo Wasaman muistopalkinnolla.
Huhtikuussa 2020 Maccelli teki kolmivuotisen NHL-tulokassopimuksen Arizona Coyotesin kanssa. Heinäkuussa hänen vahvistettiin aloittavan kauden 2020–2021 toistaiseksi voimassa olevalla lainasopimuksella Ilveksessä. Joulukuussa Maccellin vahvistettiin jatkavan joukkueessa kauden loppuun. Hän oli tehoilla 15+24=39 Ilveksen toiseksi paras pistemies Eemeli Suomen jälkeen.
Syksyn 2021 harjoitusleirin päätteeksi Coyotes lähetti Maccellin AHL-joukkue Tucson Roadrunnersin vahvuuteen. Hänet valittiin liigan marraskuun kuukauden tulokkaaksi.
Kaudella 2022–2023 Maccelli teki läpimurtonsa NHL:ssä, ja pelasi 64 runkosarjaottelua, joissa hän teki 11 maalia ja yhteensä 49 tehopistettä. Maccelli valittiin NHL:n tulokkaiden tähdistökentälliseen. Heinäkuussa 2023 Maccelli teki Coyotesin kanssa kolmivuotisen ja yhteensä 10,275 miljoonan dollarin arvoisen jatkosopimuksen. Kaudella 2023–2024 Maccelli pelasi kaikki 82 runkosarjaottelua ja teki 17 maalia ja yhteensä 57 tehopistettä. 
Kesäkuussa 2025 Mammoth kauppasi Maccellin Toronto Maple Leafsiin vaihdossa ehdolliseen kolmannen kierroksen varausvuoroon vuoden 2027 varaustilaisuudessa. Varausvuoro muuttuu vuoden 2029 toisen kierroksen varausvuoroksi, jos Maple Leafs etenee pudotuspeleihin ja Maccelli tekee 51 tehopistettä kaudella 2025–2026.
Maajoukkueura.
Maccelli pelasi alle 20-vuotiaiden MM-kilpailuissa vuonna 2020, jolloin hän toimi Suomen varakapteenina. Maccelli pelasi myös alle 18-vuotiaiden Hlinka Gretzky Cupissa vuonna 2017. Yhteensä hän on pelannut 16 nuorten ja 24 poikien maaottelua.
Suomen A-maajoukkueessa Maccelli on pelannut kolme ottelua ilman tehopisteitä. Hän teki A-maajoukkuedebyyttinsä vain 19-vuotiaana Beijer Hockey Gamesin Helsingin jäähallissa pelatussa avausottelussa 6. helmikuuta 2020 Venäjää vastaan. Maccelli merkittiin Suomen kolmosketjun oikeaan laitaan Juhani Tyrväisen ja Jere Sallisen viereen.
Muuta.
Maccellin äiti Antonia on lähtöisin Yhdysvalloista ja hän muutti Suomeen 7-vuotiaana. Antonian isoisä on kotoisin Italiasta, mistä Maccellin sukunimi juontaa juurensa.
Maccelli voitti Liigan yleisön suosikki -äänestyksen lokakuussa 2019. Yleisö äänesti hänet yleisön suosikiksi, mistä hän sai palkinnoksi OnePlus 7T-puhelimen.
Heinäkuussa 2023 Maccelli meni kihloihin tyttöystävänsä kanssa.